FI Euroopan unionin virallinen lehti L 113/44

KOMISSION TÄYTÄNTÖÖNPANOASETUS (EU) 2015/707,

annettu 30 päivänä huhtikuuta 2015,

Rheum officinale -juuriuutteen hyväksymättä jättämisestä perusaineena kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 23 artiklan 5 kohdan yhdessä sen 13 artiklan 2 kohdan kanssa,

sekä katsoo seuraavaa:

(1) Komissio vastaanotti 26 päivänä huhtikuuta 2013 asetuksen (EY) N:o 1107/2009 23 artiklan 3 kohdan mukaisesti Rheum officinale -juuriuutteen hyväksymistä perusaineena koskevan hakemuksen laitokselta Institut Technique de l'Agriculture Biologique. Hakemuksen mukana toimitettiin 23 artiklan 3 kohdan toisen alakohdan mukaisesti vaadittavat tiedot.

(2) Komissio pyysi Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, tieteellistä apua. Elintarviketurvallisuusviranomainen esitti komissiolle teknisen raportin kyseisestä aineesta 12 päivänä kesäkuuta 2014. (2) Komissio esitti tarkastelukertomuksen (3) ja tämän Rheum officinale -juuriuutteen hyväksymättä jättämistä koskevan asetuksen luonnoksen pysyvälle kasvi-, eläin-, elintarvike- ja rehukomitealle 20 päivänä maaliskuuta 2015.

(3) Hakijan toimittama asiakirja-aineisto osoittaa, että Rheum officinale -juuriuute ei täytä elintarvikkeen perusteita, sellaisina kuin ne on määritelty Euroopan parlamentin ja neuvoston asetuksen (EY) N:o 178/2002 (4) 2 artiklassa.

(4) Teknisessä raportissa yksilöitiin erityisiä huolenaiheita, jotka liittyvät käyttäjille, työntekijöille, sivullisille, kuluttajille ja muille kuin kohde-eliöille kohdistuvaan riskiin.

(5) Komissio pyysi hakijaa toimittamaan huomautuksensa elintarviketurvallisuusviranomaisen tutkimuksista ja tarkastelukertomusluonnoksesta. Hakija toimitti huomautuksensa, ja ne on tutkittu huolellisesti.

(6) Hakijan esittämistä perusteluista huolimatta ainetta koskevia huolenaiheita ei voida poistaa.

(7) Näin ollen ei ole näytetty toteen, että asetuksen (EY) N:o 1107/2009 23 artiklan säädetyt vaatimukset täyttyvät komission tarkastelukertomuksessa tutkittujen ja lueteltujen käyttötarkoitusten osalta. Sen vuoksi on aiheellista jättää Rheum officinale -juuriuute hyväksymättä perusaineena.

(8) Tällä asetuksella ei rajoiteta mahdollisuutta esittää uusi hakemus Rheum officinale -juuriuutteen hyväksymiseksi perusaineena asetuksen (EY) N:o 1107/2009 23 artiklan 3 kohdan mukaisesti.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Perusaineena hyväksymättä jättäminen

Rheum officinale -juuriuutetta ei hyväksytä perusaineena.

2 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä huhtikuuta 2015. Komission puolesta Puheenjohtaja Jean-Claude JUNCKER

(1) EUVL L 309, 24.11.2009, s. 1.

(2) Outcome of the consultation with Member States and EFSA on the basic substance application for Rheum officinale and the conclusions drawn by EFSA on the specific points raised. 2014:EN-617. 31 pp.

(3) http://ec.europa.eu/sanco_pesticides/public/?event=activesubstance.selection&language=EN

(4) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).